KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2009. június 17-i ülésére)

TÁRGY: A 2009. ÉVI KÖLTSÉGVETÉS MÓDOSÍTÁSA

Az államháztartás működési rendjéről szóló 217/1998. (XII.31.) Korm. rendelet 53. §. (1) bekezdése alapján, tekintettel a Város 2009. évi költségvetési rendeletének 12. §-a (1) bekezdésére a Képviselő-testület rendeletének módosításával az önkormányzat, valamint költségvetési szervei költségvetését megváltoztathatja. 
A költségvetési rendelet jelenlegi módosítását az alábbiak teszik szükségessé: 
A MÁK megküldte az áprilisi normatív, kötött felhasználású támogatások jóváhagyott összegeit, ezek átvezetése megtörtént.
A prémiumévek program keretén belüli pályázaton az Önkormányzat 340 eFt támogatáshoz jutott, amely növelte a kiadási és bevételi előirányzatokat.

Európai Uniós támogatást nyertünk a 2008. évi Szüreti napok megrendezésére, amely 842 eFt-tal növelte kiadásainkat, bevételeinket.

A Nyári gyermekétkeztetéshez 1.937 eFt támogatást kapunk a 11/2009. (IV.22.) SZMM rendeletnek megfelelően, ez növelte a kiadásainkat, bevételeinket.

Az egyes adótörvények és azzal összefüggő egyéb törvények módosításának következményeként többek között 2009. június 30-át követően az ÁFA mértéke az adó alapjának 25%-a; ezen változás 9.294 eFt-tal növelte meg kiadásainkat. A 2009. július 1-jétől megszerzett jövedelmek után a foglalkoztató bizonyos esetekben csökkentett mértékű társadalombiztosítási járulékot és munkaadói járulékot köteles fizetni, ennek következményeként kiadásaink várhatóan 7.293 eFt-tal csökkentek. 

A Képviselő-testület a 60/2009. (V.20.) sz. Képv-test. határozatával egyetért a Petőfi Sándor Művelődési Központ és a Petőfi Sándor Városi Könyvtár elektromos rendszerének felújításával, a szükséges mérések elvégzésével, valamint a színházterem hő- és füstelvezetésének kiépítésével. A beruházás összköltsége 7.500 eFt, amelyre a fedezetet a kötvényből tudjuk biztosítani.

A Városi Alapfokú Művészetoktatás telephelyei 2008. évi teljesítésadatai alapján a kiadás-megtakarítások és a bevétel-túlteljesítések miatt 2.850 eFt-tal csökkentettük a 2009. évi telephelyi hozzájárulásokat.
A Képviselő-testület az 53/2009. (V.20.) és 54/2009. (V.20.) sz. Képv-test. határozataival elfogadta a KTKT kiskőrösi intézményeinek pénzmaradványát, amelynek hatásaként a 2008. évi kiadás-megtakarítás miatt a 2009. évi közoktatás-támogatás 14.012 e Ft-tal, a 2009. évi bentlakásos intézmény támogatásának összege 5.030 e Ft-tal csökken.

A Wattay Középiskola és Szakiskolában életveszélyessé vált a raktárépület, ezért szükséges a lebontása, erre a célra 834 eFt-ot kellett biztosítanunk. Ugyanezen KTKT-s tagintézménynél 3 fő pedagógus továbbképzéséről a tanúsítványt a költségvetés tervezését követően küldték meg, így a soros lépéseik és ezek járulékvonzata beépítése az eredeti költségvetésben nem történt meg, ez 317 eFt többletkiadást eredményez éves szinten.

A Petőfi Sándor Általános Iskolában 3 fő jelezte, hogy előrehozott nyugdíjba szeretne menni. Mindhárom személynek a 40 éves jubileumi jutalom kifizetése törvényi előírás. Az Önkormányzatnak mindez 3.951 eFt többletkiadást jelent.
A kettő középiskola 2010-ben végző diákjai részére a Barangoló című könyvet hagyományteremtő módon adják, ez 4.500 eFt többlettámogatást jelent.  

A Művelődési, Közoktatási és Sport Bizottság 15 eFt-tal a Vasutas Cukorbetegek Egyesületét, 30 eFt-tal a KTKT Bem Iskoláját, 30 eFt-tal a Humán Szolgáltató Központ nyári programját, 80 eFt-tal a Városi Pedagógusnapot támogatta.

A Költségvetési, Városfejlesztési és Mezőgazdasági Bizottság 25 eFt a Hírös Hátizsák Természetbarát Turisztikai Szabadidősport Egyesület rendezvényét.

A polgármester céltartalékából 100eFt-ot biztosított a Humán Szolgáltató Központnak a nyári táboroztatásra.

A céltartalékok átvezetése a bizottságok határozatainak megfelelően történt. 

A kisebbségi önkormányzatok módosították költségvetésüket, kezdeményezték az előirányzatok befogadását a Város 2009. évi költségvetésébe, amely a határozataik alapján megtörtént.

A módosítások következtében a 2009. évi működési hiány nem változott.

A fentiek alapján javaslom, hogy a képviselő-testület Kiskőrös Város 2009. évi költségvetési rendeletének módosítását a rendelet-tervezetben foglaltak szerint fogadja el.

Kiskőrös, 2009. június 5.


Domonyi László s.k.

